b'\n_START_ARTICLE_\nVrnitev (Jo\xc5\xbee Peternelj)\n_START_SECTION_\nVsebina\n_START_PARAGRAPH_\nPartizana Andrej in Martin se vra\xc4\x8data iz vojne, Andrej z \xc5\xbeeljo po mestnem \xc5\xbeivljenju, ker ga mu\xc4\x8di enoli\xc4\x8dnost kme\xc4\x8dkega \xc5\xbeivljenja. Martin ga prepri\xc4\x8duje za va\xc5\xa1ko \xc5\xbeivljenje. Andrej se zaplete z deklo, ki je pri\xc5\xa1la na doma\xc4\x8do kmetijo (k Andrejev\xc5\xa1im) med vojno. Vsa tri leta je sanjal o vrnitvi domov, zdaj pa je razdvojen. Zave se usodnosti svoje odlo\xc4\x8ditve: kaj se bo zgodilo s kmetijami, \xc4\x8de bodo vsi od\xc5\xa1li v mesta in se proletarizirali. Andrej svoj odhod utemeljuje z bolj\xc5\xa1o pla\xc4\x8do. Prijatelji, sosedje in zaposleni v tovarni ga prepri\xc4\x8dujejo, da mestno \xc5\xbeivljenje ni tako prijetno, kot si predstavlja. Ko napo\xc4\x8di zadnja Andrejeva sobota doma, se o\xc4\x8de od sina poslovi s spodbudnimi besedami._NEWLINE_Andrej in Ivan gresta skupaj v Ljubljano, najprej k Figovcu na kozar\xc4\x8dek. Andrej je \xc5\xa1okiran nad mestno podobo, smetnjaki, smradom. Naslednji dan dobi slu\xc5\xbebo v tovarni, kjer dela Tine, ki je k Andrejev\xc5\xa1im prihajal pomagat pri ko\xc5\xa1nji. Andrej se ne more navaditi mestnega \xc5\xbeivljenja, zato ves \xc4\x8das \xc4\x8depi v sobi, ven ne more v umazanih cunjah, niti nima denarja. Tine sanja svoj dom sredi nizkega pobo\xc4\x8dja. Naporno delo in slaba nezadostna hrana se ponavljata iz dneva v dan._NEWLINE_Andrej obi\xc5\xa1\xc4\x8de Martina in doma\xc4\x8de pode\xc5\xbeelje mu je vse bolj v\xc5\xa1e\xc4\x8d. Vrne se v Ljubljano in tam spozna \xc4\x8dedno Ireno, obljubljeno poslovnemu mo\xc5\xa1kemu v \xc5\xa1tiridesetih, s katero po poroki ustvari dru\xc5\xbeino._NEWLINE_Nastopi vojna za Trst in Andrej je mobiliziran. Prejema \xc5\xbeenina pisma, ki mu dajejo mo\xc4\x8d, medtem ko ga Irena vara. Andrej se pred\xc4\x8dasno odpravi domov in \xc5\xbeeno zaloti z drugim. Obupan gre na vas, kjer izve, da je poro\xc4\x8dena Justina \xc5\xbee mati._NEWLINE_Irena se odlo\xc4\x8da med mo\xc5\xa1kim, ki mu je bila obljubljena, in Andrejem. Ko Andreja s po\xc5\xa1kodovano nogo odpeljejo v bolni\xc5\xa1nico, ga Irena obiskuje, vendar s seboj nikoli ne pripelje h\xc4\x8derke. Martin naredi samomor, Andrejev o\xc4\x8de umre in Irena se odlo\xc4\x8di za lo\xc4\x8ditev. Andrej se po okrevanju vrne na vas in za\xc4\x8dne \xc5\xbeiveti znova. \xc5\xa0ele takrat razume, kaj pomeni \xc5\xbeiveti na de\xc5\xbeeli, v miru._NEWLINE_Tako je zapisal Peternelj:\xc2\xa0\xc2\xbbAndrej pa si je zadovoljno obrisal pot s \xc4\x8dela. \xc4\x8cutil in vedel je, da se \xc5\xbeivljenje na Andrejev\xc5\xa1u znova rojeva \xe2\x80\xa6\xc2\xab\n_START_SECTION_\nKritike\n_START_PARAGRAPH_\nJo\xc5\xbee Peternelj je sicer bolj znan kot slikar, samorastnik, ima pa v sebi tudi pisateljsko \xc5\xbeilico. Svoj \xc4\x8das je pisal kraj\xc5\xa1e spominske tekste za radijske oddaje "\xc5\xa0e pomnite, tovari\xc5\xa1i", pred 17 leti pa je napisal obse\xc5\xbeno pripoved Vrnitev, ki je zagledala beli dan nedolgo tega v Kme\xc4\x8dki knji\xc5\xbeni zbirki zalo\xc5\xbebe \xc4\x8cZP Kme\xc4\x8dki glas._NEWLINE_Peternelj je pripoved zasnoval na dveh temeljnih konfliktih, ki naj bi bila zna\xc4\x8dilna za na\xc5\xa1ega \xc4\x8dloveka v povojnem obdobju: gre za razkol v \xc4\x8dloveku, ki iz kmeta postaja delavec, ter za razkol, ki je nastal v udele\xc5\xbeencih NOB, ko so se soo\xc4\x8dili z zgodovinsko nujo, da nadaljujejo revolucionarno pot v odporu zoper informbiro. Da je Peternelj oba konflikta lahko o\xc5\xbeivil, je za junaka pripovedi vzel dvoje oseb, Andreja in Martina. Usoda obeh junakov je, kot se za roman pravzaprav spodobi, tragi\xc4\x8dna. Martin, obremenjen zaradi neraz\xc4\x8di\xc5\xa1\xc4\x8dene likvidacije med NOB, kon\xc4\x8da svojo pot tako, da se zapije in ustreli, medtem ko Andrej posku\xc5\xa1a zajadrati v novo \xc5\xbeivljenje v mestu, zapusti kmetijo, vendar se po ve\xc4\x8d razo\xc4\x8daranjih vrne na opu\xc5\xa1\xc4\x8deni dom._NEWLINE_Pripoved se prijetno bere in ni obremenjena z miselnimi poudarki, kot bi morda sodili po zasnovi, zato je primerna za vsakogar. Cena: 290 din.'